# Josep Pella i Forgas

Josep Pella i Forgas (Begur, 11 de febrer de 1852 - Barcelona, 9 d'octubre de 1918) fou un historiador, jurista i polític català, germà de l'enginyer i escriptor Pere Pella i Forgas.

## Biografia

Fou un dels precursors del catalanisme, en participar en la fundació de la Jove Catalunya el 1869. El 1882 formà part del sector més conservador del Centre Català i l'11 de gener de 1885 participà en el míting a la Llotja de Cereals de Barcelona per a protestar contra el tractat de comerç amb la Gran Bretanya que s'estava negociant i participà en la comissió que lliurà el Memorial de Greuges al rei el 10 de març de 1885. Es decantà cada cop més cap als sectors més conservadors del catalanisme; fou redactor de La España Regional, el 1899 s'integrà al Centre Nacional Català i, finalment, a la Lliga Regionalista.
Fou elegit diputat independent a Corts per la circumscripció de Girona el 1896; el 1901 fou elegit regidor de l'Ajuntament de Barcelona i el 1905 intentà ser escollit candidat a diputat per Barcelona, però no aconseguí prou vots entre els candidats de la Lliga. Aleshores, intentà manipular les actes electorals per tal de sortir elegit i per això fou expulsat de la Lliga.
Va escriure nombrosos articles a la Revista Jurídica de Catalunya i, també, llibres jurídics i d'història. Fou president de l'Ateneu Barcelonès (1893-1894) i de la Societat Econòmica Barcelonesa d'Amics del País (1900-1901).
Morí a Barcelona el 9 d'octubre de 1918.

## Obres

* Les Corts Catalanes (1876), amb Josep Coroleu
* Los Fueros de Cataluña (1878), amb Josep Coroleu
* Un català ilustre: D. J. de Margarit i de Biure (1879)
* Periodisme: estudis històrics del de Catalunya (1883)
* Historia del Ampurdán: estudio de la civilización en las comarcas del noreste de Catalunya (1883)
* Las patentes de invención y los derechos del inventor (1892)
* Tractat de les relacions i les servituds entre les finques (1901)
* Llibertats y antich govern de Catalunya (1905) ( llegiu-lo)
* La crisi del catalanisme (1906)
* Código Civil de Cataluña, 4 vols. (1916-1919)

## Galeria d'imatges

* Caricatura de L'Esquella de la Torratxa (1905)
* Edició de 1905 de Llibertats y antich govern de Catalunya. Conferencias.

## Referències

* ↑ «Biografia de Josep Pella i Forgas». DB-e. Real Academia de la Historia.
* ↑ «Josep Pella i Forgas». Gran Enciclopèdia Catalana. Barcelona: Grup Enciclopèdia Catalana.
* ↑ Fitxa del Congrés dels Diputats
* ↑ «Llista històrica de presidents de la Societat Econòmica Barcelonesa d'Amics del País». Arxivat de l'original el 2014-10-15. [Consulta: 10 octubre 2014].
* ↑ «Esquela mortuòria». La Veu de Catalunya, 28-10-1918, pàg. 1.
* ↑ «Carrer de Pella i Forgas». Ajuntament de Palafrugell. [Consulta: 23 gener 2013].

## Bibliografia

* Giovanni C. Cattini, "La història jurídica catalana als inicis de la Restauració: les aportacions de Josep Coroleu i Josep Pella i Forgas", L'Avenç, 299 (febrer de 2005).
* Giovanni C. Cattini, "Una història local i la seva projecció a les terres de parla catalana i al context internacional: la Historia del Ampurdán de Josep Pella i Forgas", L'Avenç, 299 (febrer de 2005).
* Lluís Costa i Fernàndez, Josep Pella i Forgas i el catalanisme, Barcelona, Dalmau (Episodis de la Història, 314), 1997.
* Jaume Guillament, "Josep Pella i Forgas, primer historiador del periodisme català", L'Avenç, 68 (1984), 24.
* Ferran Valls i Taberner, "Josep Pella i Forgas", Anuari [de l'IEC] MCMXV-XX (1923), 911-913 (necrologia).
* Joaquim Tremoleda / Pere Castanyer, "Josep Pella i Forgas (1852-1918)" en La nissaga catalana del món clàssic, Barcelona, Auriga, 2011, p. 167-169